Alcàsser llança el XXX Concurs de Cartells de les Festes Majors
dc., 17/05/2023 - 13:41

L'Ajuntament d'Alcàsser ha tornat a llançar, a través de la Regidoria de Participació, el Concurs de Cartells de les Festes Majors en honor al Santíssim Crist de la Fe de 2023. El guanyador serà la portada del BIM (Butlletí d'Informació Municipal) d'estiu; mentre que el cartell semifinalista, serà la contraportada.

A més, en aquesta XXX edició, hi ha una novetat. I és que es repartiran tres targetes regal que seran de 400 € per al primer premi; 300 € per al segon; i 200 € per al tercer premi per a gastar en el comerç local. Com ha explicat l'alcaldessa d'Alcàsser, Eva Zamora, «és una manera de reconéixer el treball de les persones que participen en aquest concurs, al mateix temps que continuem donant impuls a l'economia local».

L'únic requisit per a participar en aquest concurs és ser major de 16 anys. Tan sols es podrà presentar dos cartells per participants que hauran d'estar relacionats amb les Festes Majors d'Alcàsser.

Els treballs es podran presentar en dos formats: en paper amb una grandària mínima de DIN A4 i màxim de 50 cm x 70 cm i en vertical; o en digital mitjançant un USB que contindrà la còpia del cartell en format .jpg i pdf i amb una resolució mínima de 250 píxels/inch. A més, per a preservar la identitat de l'autor/a, en tots els cartells presentats figurarà, únicament, en la part superior o inferior, la retolació 'Festes Majors en honor al Santíssim Crist de la Fe. Alcàsser 2023'; mentre que en el revers del cartell figurarà un lema que servirà per a la seua identificació.

El termini per a la presentació dels cartells finalitzarà el 30 de juny de 2023. S'hauran de presentar en sobre tancat a l'Ajuntament d'Alcàsser. Una vegada tancat el termini, s'obrirà una primera fase de selecció en la qual la Comissió de Participació Ciutadana del consistori triarà un màxim de quatre cartells finalistes.

A continuació, serà una votació popular la que decidisca quina és la imatge guanyadora. Es podrà votar a través de la web de l'Ajuntament www.alcasser.es, en l'app de l'Ajuntament o en un lloc físic que s'habilitarà a la casa consistorial.

Es pot consultar totes les bases del concurs en la web de l'Ajuntament d'Alcàsser.